Μπουγάτσα με σφολιάτα
Σε αυτή την μπουγάτσα δεν χρησιμοποιούμε φύλλο κρούστας, αλλά φύλλο σφολιάτας του εμπορίου. Είναι το ίδιο νόστιμη, ίσως και νοστιμότερη για κάποιους φίλους της σφολιάτας.
2 φύλλα σφολιάτας του εμπορίου λίγο βούτυρο λιωμένο, 750 ml γάλα φρέσκο, πλήρες, 80 ml κρέμα γάλακτος με 35-36% λιπαρά, 150 γρ. σιμιγδάλι ψιλό, 200 γρ. ζάχαρη κρυσταλλική, 3 αυγά, 2 κρόκοι αυγών, 2 κάψουλες βανιλίνη ή 1/2 κουτ. γλυκού εκχύλισμα βανίλιας, λίγη άχνη για πασπάλισμα
Για να φτιάξουμε τη μπουγάτσα με σφολιάτα, ξεκινάμε με τη κρέμα βάζοντας το γάλα σε μια κατσαρόλα την κρέμα γάλακτος και τη μισή ποσότητα ζάχαρης και τοποθετούμε σε μέτρια φωτιά.Σε ένα μπολ ανακατεύουμε την υπόλοιπη ζάχαρη με το σιμιγδάλι, τα αυγά, τους κρόκους και τις βανίλιες.Αφήνουμε το μείγμα της κατσαρόλας να πάρει βράση και το τραβάμε από τη φωτιά. Με μια κουτάλα, παίρνουμε 3-4 κουταλιές από το καυτό μείγμα και τις αδειάζουμε στο μπολ με το μείγμα του σιμιγδαλιού. Ανακατεύουμε καλά, να ζεσταθεί το μείγμα αυτό.Επαναφέρουμε την κατσαρόλα με το γάλα στη φωτιά και, μόλις πάρει ξανά βράση, αδειάζουμε μέσα το μείγμα του μπολ.Ανακατεύουμε συνεχώς μέχρι να πήξει και να κοχλάσει η κρέμα και τότε την αποσύρουμε από τη φωτιά. Καλύπτουμε την επιφάνειά της με μεμβράνη (για να μην κάνει πέτσα) και αφήνουμε στην άκρη να κρυώσει (1-2 ώρες).Προθερμαίνουμε τον φούρνο στους 190°C.Στρώνουμε το ένα φύλλο σφολιάτας μέσα σε μια λαμαρίνα που έχουμε καλύψει με λαδόκολλα.Ανακατεύουμε λίγο την κρέμα στην κατσαρόλα, την αδειάζουμε στο κέντρο της σφολιάτας και την απλώνουμε ομοιόμορφα, χωρίς να φτάσουμε άκρη άκρη (αφήνουμε ένα κενό πάχους 2 εκ. περιφερειακά). Βρέχουμε αυτό το κομμάτι με λίγο νερό.Σκεπάζουμε με το δεύτερο φύλλο σφολιάτας και με ένα πιρούνι πιέζουμε περιφερειακά, ώστε να ενωθεί το πάνω με το κάτω φύλλο.Αλείφουμε την επιφάνεια με λίγο νερό και πασπαλίζουμε με λίγη άχνη.Με ένα πιρούνι κάνουμε δύο τρία τρυπήματα στη σφολιάτα, για να διαφεύγει ο αέρας κατά το ψήσιμο.Ψήνουμε για 15 λεπτά, έπειτα χαμηλώνουμε τη θερμοκρασία στους 170°C και ψήνουμε για άλλα 30-35 λεπτά περίπου.Σερβίρουμε την μπουγάτσα πασπαλισμένη με λίγη άχνη.
Γάλα,Ζάχαρη,Σιμιγδάλι